Predkladacia správa

Materiál Finančné memorandum ISPA pre rok 2002 pre projekt „Príprava Národného fondu a implementačných agentúr pre zavedenie systému rozšírenej decentralizácie (EDIS)“ je predkladaný na rokovanie vlády na základe uznesenia vlády Slovenskej republiky č. 600/2000 zo dňa 9. 8. 2000.

Cieľom predkladaného materiálu je schválenie finančného memoranda vládou SR, čím sa zabezpečí financovanie predmetného opatrenia z prostriedkov Európskych spoločenstiev. 

Finančné memorandum bolo schválené Riadiacim výborom ISPA v júli 2002 a podpísané generálnym riaditeľom Generálneho riaditeľstva Európskej komisie pre regionálnu politiku G. Crauserom dňa 2. 8. 2002. Finančné memorandum bolo pripomienkované vecne príslušnými rezortmi pred jeho schválením Riadiacim výborom ISPA.

Celkové oprávnené náklady pre dané opatrenie dosahujú výšku 1 450 000 €. Príspevok ISPA predstavuje 1 450 000 €, t. j. 100 % celkových nákladov. Priame spolufinancovanie zo štátneho rozpočtu nie je plánované.

Konečným príjemcom pomoci sú Národný fond Ministerstva financií SR, Implementačná agentúra environmentálnych investičných projektov Ministerstva životného prostredia SR, Ministerstvo dopravy, pôšt a telekomunikácií SR - Implementačná agentúra Železnice SR a Implementačná agentúra Slovenská správa ciest, Národný koordinátor ISPA (Úrad vlády SR). Pre vecnú implementáciu a koordináciu aktivít finančného memoranda bol na Ministerstve financií SR vytvorený Riadiaci výbor zložený z príslušných konečných príjemcov pomoci.

Prostredníctvom vyššie uvedeného opatrenia bude príslušným inštitúciám poskytnutá odborná pomoc s cieľom zhodnotenia ich kapacít, zefektívnenia riadiacich a kontrolných funkcií v spojení so špecifikáciou, programovaním, implementáciou, monitorovaním a hodnotením odsúhlasených opatrení ISPA a s cieľom poskytnutia odbornej pomoci pri odstránení identifikovaných nedostatkov.

Realizáciou uvedeného opatrenia sa v zmysle Koordinačnej smernice ES 1266/99 umožní, aby sa Európska komisia v budúcnosti vzdala ex-ante súhlasu pre výber projektov, ich tendrovanie a kontrahovanie v prospech Slovenskej republiky. Prechod na systém rozšírenej decentralizácie implementácie ISPA v podmienkach Slovenskej republiky je podmienený súhlasom Európskej komisie o splnení minimálnych podmienok na jeho zavedenie.

Zadania pre jednotlivé komponenty finančného memoranda nie sú súčasťou tohto materiálu. Prílohu 1 materiálu tvorí záväzná anglická verzia finančného memoranda.